SL Uradni list Evropske unije C 100/14

Uradno obvestilo Vlade Republike Madžarske v skladu z Direktivo 94/22/ES Evropskega parlamenta in Sveta o pogojih za izdajo in uporabo dovoljenj za iskanje, raziskovanje in izkoriščanje ogljikovodikov

(Besedilo velja za EGP)

(2007/C 100/11)

Republika Madžarska v skladu s členoma 3 in 5 Direktive 94/22/ES Evropskega parlamenta in Sveta o pogojih za izdajo in uporabo dovoljenj za iskanje, raziskovanje in izkoriščanje ogljikovodikov (1) (v nadaljevanju „Direktiva“) s tem dokumentom uradno obvešča Evropsko Komisijo:

Madžarski organ, pristojen za izvajanje člena 3 Direktive, ob upoštevanju določb iz Zakona o rudarstvu iz leta 1993 (XLVIII), je Urad Republike Madžarske za rudarstvo in geologijo.

Na Madžarskem so Urad Republike Madžarske za rudarstvo in geologijo ter njegove regionalne organizacije, okrožni rudarski inšpektorati, pristojni za upravne naloge v zvezi z rudarstvom. Minister za gospodarstvo in promet nadzoruje Urad Republike Madžarske za rudarstvo in geologijo ter sprejema odločitve o določitvi območij koncesije, javnih razpisih za koncesije in sklepanju koncesijskih pogodb, pri čemer upošteva ustrezne pravne določbe navedenega zakona (XLVIII) in druge zakonodaje. Odločitve ministra za gospodarstvo in promet pripravlja Urad Republike Madžarske za rudarstvo in geologijo.

Na podlagi pooblastila iz Zakona o rudarstvu iz leta 1993 (XLVIII) je Vlada Republike Madžarske v Odloku vlade št. 267/2006. (XII. 20.) o Uradu Republike Madžarske za rudarstvo in geologijo imenovala sedeže in območja pristojnosti okrožnih rudarskih inšpektoratov Urada Republike Madžarske za rudarstvo in geologijo. Zadeve, povezane z rudarstvom, razen opredeljenih izjem, na prvi stopnji obravnavajo okrožni rudarski inšpektorati, pristojni za zadevno območje, na drugi stopnji pa Urad Republike Madžarske za rudarstvo in geologijo.

Zakon o koncesijah iz leta 1991 (XVI) navaja, da se koncesijska pogodba lahko prekine le v primerih, ki so določeni v navedenem zakonu (XVI) in temeljijo na pogojih iz koncesijske pogodbe. Če se koncesijska pogodba prekine iz drugih razlogov, gre za kršitev pogodbe in proti pogodbeni stranki, ki krši pogodbo, se lahko vloži tožbo. Če prejemnik koncesije z izkoriščanjem ne prične do roka, določenega v koncesijski pogodbi, v skladu z Zakonom o rudarstvu iz leta 1993 (XLVIII) plača nadomestilo za nedobavljene zaloge rud; če te obveznosti ne izpolni, se koncesija pravnomočno prekine. V navedenih primerih območje iz koncesijske pogodbe znova postane prosto, v skladu z določbami Zakona o rudarstvu iz leta 1993 (XLVIII) pa se lahko objavi javni razpis za pridobitev koncesije ali sproži upravni postopek.

Madžarska v skladu s členom 3(1) Direktive spoštuje postopek iz člena 3(2)(a) Direktive.

Javni razpis se v skladu z Zakonom o rudarstvu iz leta 1993 (XLVIII) objavi v Uradnem listu Evropskih skupnosti najmanj 90 dni pred iztekom roka za vložitev zahtevkov.

V skladu s členom 3(3) Direktive so na ozemlju Republike Madžarske za iskanje, raziskovanje in izkoriščanje ogljikovodikov primerna tista geografska območja:

— ki niso predmet predhodno sklenjenih koncesijskih pogodb;

— za katera se je koncesija pravnomočno prekinila;

— za katere ne velja že dodeljena (obstoječa) rudarska pravica;

— katerih območja raziskovanja so prejemniki koncesije vrnili;

in sicer območja, ki so na priloženem zemljevidu obarvana belo. Podatki o prostih območjih ter območjih s koncesijo in rudarskimi pravicami so na voljo na spletni strani Urada Republike Madžarske za rudarstvo in geologijo (www.mbh.hu).

Podatki o pogojih in zahtevah za dovoljenja, odobrena na podlagi člena 3(3) Direktive, in druge informacije so na voljo na Uradu Republike Madžarske za rudarstvo in geologijo (H-1051 Budapest, Arany János utca 25; poštni naslov: H-1372 Budapest, Pf. 477; telefon: (36-1) 301 29 47; telefaks: (36-1) 301 29 03; elektronska pošta: hivatal@mbh.hu).

Zahtevki za pridobitev pravice do raziskovanja ogljikovodikov na prostih območjih se morajo vložiti pri pristojnih okrožnih rudarskih inšpektoratih. Pri podeljevanju pravic do raziskovanja se okrožni rudarski inšpektorati posvetujejo z organi, navedenimi v zakonodaji v postopkih za odobritev načrtov za tehnično delovanje. V primerih, opredeljenih v zakonodaji, lahko organi postavijo pogoje in omejijo ali celo prepovedo dovoljenje za raziskovalno dejavnost, tudi če so bile pravice do raziskovanja že podeljene.

Zahtevke bodo okrožni rudarski inšpektorati obravnavali po vrstnem redu prejema in pri tem upoštevali določila iz Zakona o rudarstvu iz leta 1993 (XLVIII) in Odlok vlade št. 203/1998 o izvrševanju nekaterih določb iz navedenega zakona (XLVIII).

V skladu s členom 5(1) Direktive se pri dodelitvi dovoljenj brez poseganja v določbe Zakona o koncesijah iz leta 1991 (XVI) uporabljajo naslednja merila:

a) finančna sredstva vlagatelja;

b) tehnične zmožnosti in izkušnje vlagatelja;

c) delovni program, ki ga predlaga vlagatelj;

d) kjer je to primerno, predhodno delo vlagatelja pri prejšnjih dovoljenjih;

e) če se dovoljenje prodaja, cena, ki je podjetje pripravljeno plačati za pridobitev dovoljenja.

Javni razpisi v skladu z Zakonom o rudarstvu iz leta 1993 (XLVIII) vsebujejo jasna merila za oceno predloženih ponudb. Minister za gospodarstvo in promet v skladu z navedenim zakonom (XLVIII) po oceni predloženih ponudb odloči o podelitvi koncesij.

Informacije o pogojih in zahtevah glede izvajanja ali prenehanja dejavnosti so v skladu s členom 5(2) Direktive podane v javnih razpisih.

(1) UL L 164, 30.6.1994, str. 3.